জাফলংয়ে প্রশাসনের ধারাবাহিক টাস্কফোর্সের অভিযানের পরও কিছুতেই বন্ধ হচ্ছিলো না বোমা মেশিন নামক অবৈধ যন্ত্র। তবে এই অবৈধ যন্ত্রগুলো বন্ধ করতে প্রশাসনের পক্ষ থেকে একের পর এক অভিযান পরিচালনা করতে দেখা গেছে সংশ্লিষ্ট প্রশাসনকে। লাগাতর কয়েক দিনের ধারাবাহিক অভিযানের পর অবশেষে সফলতা লক্ষ্য করা গেছে টাস্কফোর্স দলের। চলতি মাসে উপজেলা প্রশাসন ও জেলা প্রশাসনের হস্তক্ষেপে কয়েকটি টাস্কফোর্সের অভিযান চালিয়ে প্রায় শতাধিক অবৈধ বোমা মেশিন ও তার যন্ত্রাংশ আগুন দিয়ে পুড়িয়ে দেওয়া হয়েছে। তারই ধারাবাহিকতায় মঙ্গলবার বিকেলে সিলেট জেলা প্রশাসকের কার্যালয়ের নির্বাহী ম্যাজিস্ট্রেট সুরাইয়া আক্তার লাকী’র নেতৃত্বে জাফলংয়ের নয়াবস্তি ও কান্দুবস্তি এলাকায় অভিযান চালিয়ে প্রায় ৪০টি বোমা মেশিনের পরিত্যাক্ত যন্ত্রাংশ পেলোডার দিয়ে গুড়িয়ে দেওয়া হয়েছে।